

وحي الشعر
[/center][/center][/center]
وحي الشعر كريم الجسار
كطعت ويه القصايد كطع سباح
هديت الشعر والشعر هدني
كلت هم زين الم شراعي وارتاح
ماطول على جرف الشط بعدني
ببحور الشعر نص عمري ملاح
جرف يريدني وجرف اليصدني
تعب مجذافي بيدي وتعبت الراح
وثجيل الروج وملاكاه ضهدني
بعد مابي الم هموم وجراح
ولا اصرفن لهذا وذاك ردني
ولاحيل البعد لمشاكف ارماح
ولا محبوب اوده وما يودني
جمعت اشعار عمري بخانة الراح
وكلت وحي الشعر يحلم يجدني
رجع ليه على غفله ومن بعد لاح
اجاني وكلت متوهم فكدني
لذت عنه وتدنه وصحله ملواح
درت وجهي وسحل ثوبي ونشدني
ما عندك الباب الشعر مفتاح
جذب شاعر اصل يمه ويردني
تعذرته وجزاني وخزرته سلاح
يجن وعد الخصم للضد وعدني
اجه بطيف اليجفل الحيد لوصاح
وعبر عاليمه واليمي وكصدني
شبخ فوكي مثل قباض الارواح
وتخيلني مهر ليل ولكدني
اخذني الكربلا والفجر ما لاح
ولواني بثاية الطف وعكدني
كال اكتب شعر مو كفل مداح
حجي الماصخ بتر عودي ومردني
بشطني بجلمته مو كالهه وراح
يجن سيفه وكعد بالفي يحدني
كتله ابشر اذري الحجي بمرواح
والكط عينته وعدني اشتعدني
انا على حسين اطيرن بالسما جناح
ولا همني اليذمني من الحمدني
كريم الجسار اريزونا 2013
__________________
خير الناس من نفع الناس